Rederiet ble grunnlagt av Sigval Bergesen d.y. (1893–1980). Han var sønn av Sigval Bergesen, som også var skipsreder, men i 1935 brøt han med faren for å danne sitt eget selskap. Det samme året kjøpte han tankeren «President de Vogue» (omdøpt til «Bergesund»), i 1937 «Charles Racine» og i 1939 «Anders Jahre» (omdøpt «Bergeland»). Da andre verdenskrig brøt ut eide han tre tankskip. «Charles Racine» ble truffet av torpedoer og senket i 1942.